b'\n_START_ARTICLE_\nDike\n_START_SECTION_\nDike Astraea\n_START_PARAGRAPH_\nL\'abans esmentat text d\'Ovidi va fer que Dike adquir\xc3\xads el sobrenom d\'Astraea. Segons \xc3\x80rat, Dike va habitar la Terra durant "l\'Edat d\'or" i  "l\'Edat de plata", quan no hi havia guerres ni malalties, els humans encara no sabien navegar i es dedicaven a l\'agricultura obtenint bones collites. No obstant la humanitat es va tornar cobdiciosa,  Dike es va indignar i va proclamar: _NEWLINE_Mireu quina mena de ra\xc3\xa7a han deixat els pares de l\'Edat d\'or! Molt pitjors de com eren ells! Per\xc3\xb2 vosaltres criareu una prog\xc3\xa8nie encara pitjor! Certament les guerres i  la sang vessada cruelment estaran entre els humans i greus afliccions cauran sobre ells._NEWLINE_\xe2\x80\x94\xc3\x80rat de Soli, Phaenomena 123_NEWLINE_ _NEWLINE_Aquest \xc3\xa9s el discurs que fa Dike abans d\'abandonar la Terra per a marxar al cel on troba millor companyia i acaba formant la Constel\xc2\xb7laci\xc3\xb3 de la Verge. Les estrelles d\'aquesta constel\xc2\xb7laci\xc3\xb3 unides per una l\xc3\xadnia imagin\xc3\xa0ria formen una figura que recorda una imatge antropom\xc3\xb2rfica amb els bra\xc3\xa7os en alt com exclamant-se indignada.\n_START_SECTION_\nDike en l\'art\n_START_PARAGRAPH_\nEls artistes han fet moltes representacions inspirades en els relats sobre aquesta deessa. La primera que es coneix \xc3\xa9s un relleu sobre un cofre de fusta de cedre amb guarniments d\'ivori. El relleu mostrava una bella Dike copejant a una lletja Adikia amb un bast\xc3\xb3. Aquest era el cofre, de vegades dit "cistella", on la mare de C\xc3\xadpsel de Corint el va amagar per evitar que el matessin quan encara era un nad\xc3\xb3. Paus\xc3\xa0nies va veure el cofre en una visita a Ol\xc3\xadmpia dins el santuari d\'Hera i en va fer una detallada descripci\xc3\xb3.'